GiliGold/VAD_KnessetCorpus huggingface dataset:
עופר לינצ'בסקי: לי יש פריבילגיה כמנכ"ל חדש שמגיע לחברה ורואה מכתבים – מוועד נטף, מ"הירוקים", מההיא וההם, מכל מיני גורמים – לבדוק ולשאול שאלות.
עופר לינצ'בסקי: סלחו לי על התמימות, אבל נניח שאני מעסיק את "The Consult".
עופר לינצ'בסקי: אז מה?
עופר לינצ'בסקי: אני לא רוצה לעשות את זה מהר יותר?
עופר לינצ'בסקי: אני לא רוצה לעשות את זה זול יותר?
עופר לינצ'בסקי: לא רוצה לעשות את זה בטוח יותר?
עופר לינצ'בסקי: למה אגיד להם שעליהם לקבוע שהחלופה היותר ממונהרת יקרה יותר?
עופר לינצ'בסקי: למה עלי להגיד דבר כזה?
עופר לינצ'בסקי: למה למשל קיבלו בדיעבד, או לא בדיעבד, את הטיעון שהתארכות משך הנסיעה לא משמעותי?
עופר לינצ'בסקי: דרך אגב, משך הנסיעה אכן ארוך יותר אבל לא בצורה מהותית.
עופר לינצ'בסקי: למה יגידו את זה?
עופר לינצ'בסקי: אבל לכאורה, על-פי גישת הקונספירציה, היו צריכים להגיד: אתה טועה גם בזה, תהיה תוספת של 20 דקות נסיעה.
עופר לינצ'בסקי: מה האינטרס שלי להגיד כך?
עופר לינצ'בסקי: תחשבו בהיגיון.
עופר לינצ'בסקי: האם אני לא רוצה לחסוך כסף?
עופר לינצ'בסקי: אני לא רוצה להביא את זה שנה לפני הזמן?
עופר לינצ'בסקי: למה אתם חושבים שאגיד דבר כזה?
משה גפני: היושבת-ראש שאלה אותך שאלה פשוטה, האם נבדקה החלופה הנוספת.
עופר לינצ'בסקי: החלופה הזאת נבדקה, חד-משמעית.
עופר לינצ'בסקי: ניסיתי לדבר על ההיגיון, עוד לפני שאסביר דברים, מה גם שאף אחד מאתנו כאן לא שיא המקצועיות, למעט מר אליה וולקוב.
עופר לינצ'בסקי: שאלתי, בגישה הווכחנית, למה לדעתכם ארצה לבחור בחלופה לא מתאימה או להשפיע על הבדיקה?
צבי ורטיקובסקי: היינו בסרט הזה.
צבי ורטיקובסקי: אדוני השר, הדוח הזה מפברואר 2005, לא משנת תרפפ"ו ולא מלפני 4 שנים.
צבי ורטיקובסקי: וגם אז, במהלך הבדיקה הזאת, הטיעון הזה היה נכון גם לאותם אנשים נחמדים וטובים, שחלקם יושבים כאן, שעסקו בנושא הזה.
צבי ורטיקובסקי: למה לא ירצו את הקו מהר יותר?
צבי ורטיקובסקי: למה לא ירצו אותו זול יותר?
צבי ורטיקובסקי: כולם הרי מנסים למלא תפקידם היטב ובתום-לב.
צבי ורטיקובסקי: אותו עיקרון, אותו היגיון, אותו רציונל שאתה מציג כאן היה קיים גם אז.
צבי ורטיקובסקי: אלא בא משרד מבקר המדינה ואומר: לא רוצים לחזור על אותו סרט.
צבי ורטיקובסקי: נשאלה כאן שאלה, היושבת-ראש וכבוד חבר הכנסת גפני שאלו האם נבדקו החלופות או לא נבדקו.
עופר לינצ'בסקי: אם הטיעון לא שכנע נעבור לגוף העניין.
עופר לינצ'בסקי: דבר ראשון, החלופות נבדקו פעמיים, הן על-ידי חברת "אמי מתום" והן על-ידי חברת "The Consult", כדי להיות שקטים.
אברהם שקד: אבל אין שום השוואת חלופות, יש רק חלופה אחת שנבדקת.
מל פולישוק-בלוך: שני הדוחות שאתה מציין מתייחסים לחלופות שנבדקו אחרי שבאו "הירוקים" והציעו מה שהציעו.
מל פולישוק-בלוך: שאלתי האם כאשר הועלו בעבר 10 חלופות, כפי שציינת, מישהו הציע את החלופה הזאת שהיום מציעים "הירוקים".
עופר לינצ'בסקי: סלחי לי, אבל את מבלבלת.
עופר לינצ'בסקי: אנסה לעשות סדר בקצרה, לא להלאות אתכם.
עופר לינצ'בסקי: כאשר מתלבטים באסטרטגיה מדברים על תוואי.
מל פולישוק-בלוך: אני לא מדברת על תוואי, התוואי ברור לי, אלא על העמקת המנהרה.
עופר לינצ'בסקי: היו 10 חלופות לתוואי, שצמצמו אותן לאט-לאט, עשו בדיקות ובחרו תוואי אחד.
מל פולישוק-בלוך: אני מדברת על אותו תוואי, אבל על מנהרה בעומק רב יותר.
עופר לינצ'בסקי: עכשיו נכנסים לנבכי התכנון – לוקחים חברה מנהלת, לוקחים משרד תכנון, לוקחים בקרה עליו ומתכננים את מה שנראה הכי הגיוני מבחינה פיזית.
עופר לינצ'בסקי: בתוך הליך התכנון מעלים לא חלופה אחת, אלא עשרות חלופות להרבה מאוד פרטים.
עופר לינצ'בסקי: לא את כולם מטריד דווקא נחל או מנהרה או תחנה, כל אחד מוטרד מדבר אחר.
עופר לינצ'בסקי: את מתארת לעצמך שעל תוואי של 50 קילומטרים הרבה אנשים מוטרדים מהרבה דברים ספציפיים.
מל פולישוק-בלוך: אני שואלת בפעם החמישית, האם כאשר החלטתם על התוואי הנוכחי, לא תוואי אחר, בדקו את החלופה של אותו תוואי אך עם מנהרה עמוקה יותר?
מל פולישוק-בלוך: זה כל מה שאני שואלת.
אליה וולקוב: הדוחות שיש לפניך נעשו בעקבות פנייה של רשות הגנים וכתוצאה מהפנייה הזאת נעשתה הבדיקה.
אליה וולקוב: לפני כן לא נעשתה הבדיקה.
אליה וולקוב: אבל צריך לזכור את כל ההליך התכנוני של A1 שנעשה במשך שנים, עם "הירוקים", במסגרת המועצה הארצית.
אליה וולקוב: באותם דיונים כולם הסכימו לתוואי המאושר, לא ראו שום בעיה.
מל פולישוק-בלוך: אנחנו לא מתווכחים על התוואי כרגע.
אליה וולקוב: אחרי שהתוואי אושר לכל אורכו, הממשלה אישרה אותו, התחלנו לבצע ואז פתאום צץ הרעיון, פתאום גילו את נחל מתלה.
מל פולישוק-בלוך: אולי זה רעיון טוב?
אליה וולקוב: אמרו: במקום לטפל בבעיה המהותית בואו נשנה את כל התוואי.
מאיר שטרית: יבוא מחר אדם אחר ויציע רעיון אחר.
מאיר שטרית: אז מה, נבדוק אותו מחדש ונעצור את הרכבת?
מאיר שטרית: אני אומר לך חד וחלק, לא.
מאיר שטרית: התוכנית אושרה, נגמר הוויכוח ביום אישור התוכנית.
מאיר שטרית: אני לא רוצה לשמוע שום רעיון אחר.
מאיר שטרית: אם הייתי מנהל הרכבת לא הייתי בודק אותו בכלל.
מאיר שטרית: חבל על הכסף, חבל על הזמן.
מאיר שטרית: יש תוכנית מאושרת – נגמר הסיפור.
מאיר שטרית: אם למישהו יש הערות מקצועיות, עם כל הכבוד, מה גם שהרעיונות האלה שמביאים כעת לא מקצועיים, לא בדוקים, לא רציניים, סתם מין הלך-נפש: "לא נפגע בנחל מתלה", נהדר.
מאיר שטרית: אני לא רוצה לפגוע בשום דבר, נטיס את הרכבת באוויר.
מאיר שטרית: אני אומר לך שוב, גברתי היושבת-ראש, שיהיה ברור, לא יהיה שינוי בתכנון.
מאיר שטרית: לא נדון בזה פעם נוספת, לא נבדוק את זה מחדש, נגמר.
מל פולישוק-בלוך: לא מדובר על תוואי חדש.
מאיר שטרית: הוועדה לענייני ביקורת המדינה איננה ועדת תכנון, אף אחד מכם לא מומחה דיו להגיד אם התכנון הזה טוב ואם התכנון השני טוב.
מאיר שטרית: לכן קבעה המדינה ועדת תכנון ארצית.
מאיר שטרית: היא קבעה, אישרה – נגמר הסיפור.
מאיר שטרית: לכן כל הדיון הזה נראה לי מוזר ביותר.
מאיר שטרית: לכל אחד יש עקרונות משלו, עם כל הכבוד.
רן כהן: גם השרים לא מומחים.
מאיר שטרית: בוודאי, גם אני לא מומחה, לכן יש ועדות תכנון.
מל פולישוק-בלוך: חבר הכנסת כהן, בתחילת הישיבה הבהרתי את ה"אני מאמין" שלנו ולמה אנחנו בעצם דנים בזה.
מל פולישוק-בלוך: בישיבה הקודמת ראינו שהיו הרבה מאוד ליקויים.
מל פולישוק-בלוך: אני שואלת כעת את השר שאלה אחרת.
מל פולישוק-בלוך: מה אם יבוא כעת מישהו וימציא מכונת כרייה חדשה, ואתה החלטת על מכונה אחרת?
עופר לינצ'בסקי: אולי נבדוק.
עופר לינצ'בסקי: זה בדיוק מה שעשינו כאן.
מל פולישוק-בלוך: אז אולי כן תבדוק.
מאיר שטרית: אם למישהו יש מכונת כרייה חדשה אומר לו: תשתתף במכרז ואם תזכה תעשה את העבודה, זה הכול.
מאיר שטרית: לא ענייני באיזו מכונת כרייה ישתמשו, מצדי שיחפרו בידיים.
מל פולישוק-בלוך: ואם עלה רעיון שלא חשבו עליו קודם, ושמענו עכשיו שלא חשבו עליו קודם?
מאיר שטרית: מישהו מעלה על הדעת שאני יכול לעצור עכשיו את פעולת הרכבת לירושלים ולהתחיל לבדוק את הרעיונות של כולם?
מאיר שטרית: לא אעצור, לא אבדוק, אני אומר לך חד וחלק.
מאיר שטרית: לא אעצור אפילו ליום אחד.
יצחק וקנין: אנשים כבר זכו במכרזים.
רן כהן: זה שהשר קובע עדיין לא אומר שכך יהיה.
רן כהן: הכול עובד בגבולות ההיגיון.
רן כהן: כלומר, אם ברעיון החדש אין נזק, יבדקו אותו.
רן כהן: גם אם השר אומר שלא יבדקו אין זה אומר שאין טעם בבדיקה.
מאיר שטרית: נראה לך שנעצור את פעולות הרכבת והמכרזים כדי לבדוק את הרעיון?
רן כהן: אם הרעיון לא עולה בנזק יש מקום לבדוק אותו.
מאיר שטרית: אם אני עוצר את העבודה ליום אחד זה עולה בנזק.
רן כהן: זה עניין של מחיר מול תועלת.
רן כהן: בשביל זה זכינו בפרס נובל בתורת המשחקים, כדי שאתה תגיד שלא מעניינת אותך תורת המשחקים?
מאיר שטרית: את כל הדברים האלה עושים לפני התכנון, לא אחריו.
מל פולישוק-בלוך: חבר הכנסת רן כהן, זאת הטענה שלי בדיוק, שגם שר במדינת ישראל צריך לבדוק את כל הדברים לאשורם.
מל פולישוק-בלוך: אני לא מתווכחת עכשיו על התוואי.
מל פולישוק-בלוך: יש עכשיו שתי חלופות, שאחת מהן לא נבדקה בצורה תקינה, זה כל מה שאני אומרת.
מל פולישוק-בלוך: החלופה הזאת לא נבדקה כהלכה.
אריה בר: מר עופר לינצ'בסקי אמר שאין כאן הרבה אנשים שמבינים בתכנון, אז אני מצטער להגיד לך שאני מבין היטב.
עופר לינצ'בסקי: לא ציינתי את שמך כי ברור לי שאתה מומחה.
אריה בר: אני לא מהנדס, אבל מי שהתחיל לעבוד בגיל 13 במשרד השיכון ועסק בתכנון הוא מומחה.
אברהם שקד: גם אני מומחה מניסיון חיים.
אריה בר: אסביר למה אפילו לא צריך לבדוק את ההצעה של "הירוקים".
אריה בר: מבחינה ביטחונית ובטיחותית אסור להאריך במדינת ישראל מנהרה בגודל שאתם מדברים עליו.
אריה בר: כל בר דעת מבין שבמנהרות ארוכות הסכנות גדלות לאין שיעור מאשר במנהרות קצרות יותר.
אריה בר: אם תהיה תאונה, או שריפה, או בעיה האסון יהיה כביר.
אריה בר: ראו מה קורה בעולם.
מל פולישוק-בלוך: לא קורה כלום בעולם.
מל פולישוק-בלוך: אדוני, עם כל הכבוד לך, אתה אומר לנו דברים לא נכונים.
אריה בר: תני לי להגיד את דעתי.
אריה בר: דבר נוסף, תכנון הוא לא מתמטיקה.
אריה בר: שלושה מתכננים יכולים לראות נושא מסוים בשלוש זוויות שונות.
אריה בר: ברור שהיזם אינטרסנט.
אריה בר: יש גוף ניטרלי, ששומר על הזכויות של כל הגופים – ועדות התכנון: המועצה הארצית וועדות התכנון המחוזיות.
מל פולישוק-בלוך: אני טוענת שהמועצה הארצית לא עשתה תפקידה נאמנה.
מל פולישוק-בלוך: המועצה הארצית היתה צריכה לקבל חוות-דעת נטולת אינטרסים.
אריה בר: תזמינו אותם ותשאלו מה עשו.
יצחק וקנין: למה אתם זורקים רפש באנשים האלה, אחרי שהם תכננו כל-כך הרבה זמן?
מל פולישוק-בלוך: אף אחד לא זורק רפש.
מל פולישוק-בלוך: למה אתה משתמש בביטויים כאלה?
אריה בר: לגיטימי שמבקר המדינה ואתם תדרשו מהגוף המאשר לתאר איך הם בדקו, האם עשו עבודתם כשורה, זה לגיטימי.
מל פולישוק-בלוך: אני מקבלת את הצעתך.
מל פולישוק-בלוך: אבקש מהמבקר לבדוק את הליך התכנון ולבחון האם יש צורך לעצור תהליכים או לא.
מל פולישוק-בלוך: האם זה מקובל על יתר חברי הוועדה?
מל פולישוק-בלוך: מקובל.
מל פולישוק-בלוך: זאת ההחלטה שאנחנו נקבל.
מל פולישוק-בלוך: אנחנו מבקשים ממבקר המדינה לבדוק את הליכי התכנון והאם נבדקו החלופות.
מל פולישוק-בלוך: אני לא מדברת על התוואי, ימינה או שמאלה, A2 או G1, אלא האם כאשר הוצגו הצעות בפני ועדות התכנון הן בדקו בצורה נטולת פניות את החלופות.
מל פולישוק-בלוך: זה מה שאני מבקשת ממבקר המדינה, וחברי מסכימים אתי.
מאיר שטרית: אולי מותר לי לומר משפט אחד, כי אני מוכרח ללכת.
מל פולישוק-בלוך: חשוב לי שתשמע את ההמשך, לפחות את הפתיח.
מאיר שטרית: עם כל הכבוד, אני לא רוצה לשמוע את זה בכלל, ואגיד לך מדוע.
מאיר שטרית: בעניין הזה אני חולק על דעתך, אני חולק בכלל על כל הדיון הזה, שהוא לא לעניין.
מאיר שטרית: עם כל הכבוד, הבמה הזאת של הוועדה לענייני ביקורת המדינה לא נועדה לעסוק בתכנון.
רן כהן: אדוני השר, הוועדה לענייני ביקורת המדינה תדון בכל נושא בו דן מבקר המדינה.
מאיר שטרית: הוועדה לענייני ביקורת המדינה לדעתי לא צריכה לשמש במה לכל המעוניינים למצוא איזה חלופות רעיוניות אחרי גמר התכנון.
מאיר שטרית: זה לא תפקיד ועדת הביקורת.
מל פולישוק-בלוך: זה לא הנושא שלנו.
מל פולישוק-בלוך: סליחה, לא הבנת את נושא הישיבה.
יצחק וקנין: חברת הכנסת מלי פולישוק, ישבת אתי בוועדת הכלכלה כשדיברנו על כביש 6.
יצחק וקנין: הסאגה הזאת נמשכה 10 שנים ו"הירוקים" ניסו לעצור את זה והלכו לבג"ץ.
יצחק וקנין: הם עצרו הכול בוועדות התכנון.
יצחק וקנין: כל פעם חוזרת הסאגה הזאת.
יצחק וקנין: לא אנחנו נעצור את זה היום.
יצחק וקנין: היה צריך לעשות את זה בוועדות התכנון והבנייה.
יצחק וקנין: האם אנחנו הפכנו להיות מהנדסים גדולים?
מאיר שטרית: אני חושב, עם כל הכבוד, שאחרי שוועדה ארצית לתכנון ובנייה אישרה תוכנית כלשהי, אחרי שערכו הרבה מאוד דיונים ודנו בכל מה שעלה על השולחן, לא יכול פתאום לבוא מישהו מהאוויר ולהגיד: עכשיו עלה לי רעיון חדש.
מאיר שטרית: אז מה, נעצור את המדינה ונחכה שכל רעיון ייבדק?
מאיר שטרית: חבל על הכסף הציבורי.
מאיר שטרית: אילו מבקר המדינה היה שואל את דעתי, מבקר המדינה צריך להתייחס אם הוא חושב שמשהו לא תקין בניהול, מאה אחוז, אבל לא יכול לבדוק תכנון.
מל פולישוק-בלוך: הוא יבדוק את התהליכים של קבלת ההחלטות.
מאיר שטרית: שיבדוק, אני לא מתנגד.
מאיר שטרית: מבקר המדינה יכול לבדוק מה שירצה, אף אחד לא יפריע לו בשום עניין ואנחנו משתפים פעולה באופן מלא עם מבקר המדינה.
מאיר שטרית: אבל עם כל הכבוד, זה לא יכול להיות כר לדיונים מעין אלה, לתת במה לאנשים אחרים.
מאיר שטרית: אתם רוצים לעשות את זה גם בדיון הבא, לגבי יבנה.
מאיר שטרית: מאחר ואני תושב יבנה אני לא רוצה להיות שותף בו.